ندر پہ اُستاد نثار یوسفءِ نامءَ
اهدءِ شیرکنیں لچہ کار
ڈوباراں جهان ءِ گوشدار
مئے پیمیں مُریدانی یار
شیداهیں پتو هر بازار
نازبو دروشمیں مارِشت آں
مولانگ تبیں واهشت آں
اُمیت ءِ گیابیں دشت آں
واهگ زِردےءِ پیلُوشت آں
چنچو شیرکناں تی گُپتار
ڈوباراں جهان ءِ گوشدار
راجءِ وش لِسانیں شائِر
یک اَنت باتن ءُ سر زائِر
بچکنداں زهیری زیمر
بینگ بستگیں نودیں زِر
هر شئرءِ تئی من وامدار
ڈوباراں جهان ءِ گوشدار
هَورءِ مُوسم ءُ شوکیں دْرد
هم سنگیں دلانی کاگد
دستونکاں تُپنگانی زَد
ڈوباراں ترا بِلّے بَد
دانکہ زندگاں تی رهچار
ڈوباراں جهان ءِ گوشدار
اِزم ءِ آزمان ءَتو سَر
گاریں اِزت ءِ رهدربر
ما تئی کِشتگیں درچکے بَر
پیوند گوں ترا داں مهشَر
لبزانک ءِ ازیزیں پجار
ڈوباراں جهان ءِ گوشدار
ازت ابدال